【诗文天地】王维诗如画   低吟涤人心王维
唐朝河东蒲州人，祖籍山西祁县，唐朝著名诗人、画家，字摩诘，号摩诘居士，世称"王右丞"。被后人称为“诗佛”。
山居秋暝
空山新雨后，天气晚来秋。
明月松间照，清泉石上流。
竹喧归浣女，莲动下渔舟。
随意春芳歇，王孙自可留。
山中
荆溪白石出，天寒红叶稀。
山路元无雨，空翠湿人衣。
使至塞上
单车欲问边，属国过居延。
征蓬出汉塞，归雁入胡天。
大漠孤烟直，长河落日圆。
萧关逢候骑，都护在燕然。
竹里馆
独坐幽篁里，弹琴复长啸。
深林人不知，明月来相照。
春中田园作
屋上春鸠鸣，村边杏花白。
持斧伐远扬，荷锄觇泉脉。
归燕识故巢，旧人看新历。
临觞忽不御，惆怅远行客。
鸟鸣涧
人闲桂花落，夜静春山空。
月出惊山鸟，时鸣春涧中。
酬张少府
晚年唯好静，万事不关心。
自顾无长策，空知返旧林。
松风吹解带，山月照弹琴。
君问穷通理，渔歌入浦深。
辛夷坞
木末芙蓉花，山中发红萼。
涧户寂无人，纷纷开且落。
归嵩山作
清川带长薄，车马去闲闲。
流水如有意，暮禽相与还。
荒城临古渡，落日满秋山。
迢递嵩高下，归来且闭关。
鹿柴
空山不见人，但闻人语响。
返景入深林，复照青苔上。